
Szemmozgást vizsgáló és modellező gyógypedagógiai rendszer

A 2021 őszi tanévben elkezdett kutatásunk a szemmozgás gyógypedagógiai területeken való potenciális felhasználási lehetőségeiről szól. A kutatáshoz felhasznált szoftvert, hardware-t az Egyetem falai között fejlesztettük ki és finomítottuk oly módon, hogy használható, valós adatokat tudjunk kinyerni. A projekt kidolgozása és a szoftver fejlesztése alatt folyamatos konzultációban voltunk gyógypedagógia hallgatókkal és már praktizáló gyógypedagógusokkal.
Számos technológiát kipróbáltunk a kódolás közben, viszont végül a Python (Mediapipe)-ot találtuk a legmegfelelőbbnek. A 3D-s modellünket 8 darab szervomotor mozgatja, melyeket egy Raspberry Pi vezérel.
A kutatásunkat kivittük terepre is. A Debreceni Bárczi Gusztáv Egységes Gyógypedagógiai Módszertani Intézményben fogadtak minket, ahol több mint 30 ott tanuló sérült gyermek felmérését végeztük el. Ide elkísért minket egy gyógypedagógia hallgató is, aki segített a felmérés lebonyolításában.
A kinyert adatokat megtisztítottuk a nagyon kiugró értékektől, majd kirajzoltuk gráfra. A Debreceni Református Kollégium Gimnáziumában mértük fel a kontrolcsoportunkat, ahol ismételten több mint 30 gyermek szemmozgásának adatát nyertük ki. A két csoportot össze tudjuk hasonlítani és kimutatni a különbségeket egy sérült és egy nem sérült gyermek szemmozgása között.
A szoftver számos finomításon ment keresztül, így értük el azt a szintet, hogy magabiztosan tudnánk használni ezeket az adatokat a jövőben komolyabb kutatásokra is, például diagnosztikai mesterséges intelligencia betanítására, vagy egy robot szemmozgásának beprogramozására a kinyert adatok alapján.

